<classify> Kwa mujibu wa taarifa iliyotolewa jana na msemaji wa TFF, Baraka Kizuguto, dua hiyo itafanyika kwenye viwanja vya Karume zilipo ofisi ya shirikisho hilo kuanzia saa 11 jioni. Sehemu ya taarifa hiyo ilisemeka: Kwa kuwa Jumanne, Januari 12 ni Sikukuu ya Mapinduzi, na Janauri 13 ni fainali ya Kombe la Mapinduzi Visiwani Zanzibar, siku ya Alhamisi Januari 14 TFF imeandaa dua maalumu ya kumpongeza Samatta.Kizuguto alisema kuwa dua hiyo itaongozwa na viongozi mbalimbali wa dini kwenye uwanja. Aidha, TFF limewashukuru Watanzania wote, wapenzi, na wadau wa mpira wa miguu waliojitokeza usiku saa 8 uwanja wa ndege wa Julius Nyerere kumpokea Samatta.Baada ya kuwasili uwanjani hapo, Samatta alipokewa na viongozi wa serikali, TFF, familia yake wakiwemo wazazu wake na watanzania wengi walijitokeza kumlaki mchezaji huyo. Mara baada ya mapokezi ya uwanja wa ndege, TFF ilimpeleka moja kwa moja kupumzika katika hoteli ya Serena iliyopo eneo la Posta jijini Dar es Salaam, ambapo imemlipia gharama ya kukaa kwa siku mbili.Akiwa hoteli ya Serena, Mkurugenzi Msaidizi Idara ya Michezo, Wizara ya Habari, Utamaduni, Sanaa na Michezo, Juliana Yassoda alitoa salamu za pongezi kwa niaba ya Serikali, kisha mchezaji alipata nafasi ya kuzungumza na waandishi wa habari.Pia TFF imesema kuwa ruksa kwa ratiba zingine za kumpongeza Samatta kuandaliwa na wadau wengine, lakini kinachotakiwa ni kwa shirikisho hilo kupewa taarifa.  <topic>: MICHEZO 